Cristian Popescu Piedone conduce şi în topul încrederii, urmat de Robert Negoiţă şi de Nicuşor Dan. Mai mult de o treime dintre cei chestionaţi cred că Sectorul 3 este cel mai bine administrat, fiind urmat de Sectorul 4 şi de Sectorul 6. Jumătate dintre cei chestionaţi s-au declarat mai degrabă nemulţumiţi de aspectul Bucureştiului, în timp ce 46% se declară mai degrabă mulţumiţi.
Potrivit sondajului, dacă duminica viitoare ar avea loc alegeri locale, candidatul PUSL la Primăria Capitalei, actualul primar al Sectorului 5 Cristian Popescu Piedone, ar obţine 42% din voturi. Pe locul al doilea s-a situa actualul primar Nicuşor Dan,susţinut de Alianţa Dreapta Unită, cu 30% din voturi, iar pe locul al treilea, candidatul PNL-PSD, medicul Cătălin Cîrstoiu, cu 16% din intenţiile de vot.
Candidatul AUR Mihai Enache ar obţine 10%.
Votanţii lui Cristian Popescu Piedone au fost întrebaţi pe cine ar alege dacă acesta nu ar candida. iar 41% dintre ei au răspuns că pe Nicuşor Dan, urmat de Cătălin Cîrstoiu, care ar obţine 29% din voturi.
41% dintre cei chestionaţi apreciază "mai degrabă negativ" activitatea actualului primar al Capitalei Nicuşor Dan, iar 25% au o părere "mai degrabă pozitivă" faţă de activitatea acestuia.
În ceea ce privelşte topul încrederii, pe primul loc este situat Cristian Popescu Piedone, cu o cotă de 58%, urmat de Robert Negoiţă - 36%, Nicuşor Dan - 35%, Daniel Băluţă - 32%, Gabriela Firea - 25%, Sebastian Burduja - 20%, Cătălin Cîrstoiu - 20%, Mihai Enache - 18%, Ciprian Ciucu - 17%. Gabriela Firea are, însă, cea mai mare cotă de neîncredere, 70%, urmată de Sebastian Burduja, cu 66%, Mihai Enache - 63%, Ciprian Ciucu - 62%, Nicuşor Dan - 61%, Cătălin Cîrstoiu - 57%, Robert Negoiţă - 53%, Daniel Băluţă - 51%, Cristian Popescu Piedone - 38%.
Diferenţa până la 100% este reprezentată de cei care au răspuns "Nu ştiu cine este" sau nu au răspuns.
46% dintre bucureşteni sunt mai degrabă mulţumiţi de modul în care arată Capitală, iar 50% se declară mai degrabă nemulţumiţi de aspectul oraşului.
De asemenea, 36% dintre respondenţi spun că în ultimii trei ani lucrurile în Bucureşti au rămas la fel, în timp ce 34% spun că s-au îmbunătăţit, iar 28% sunt de părere că s-au înrăutăţit.
35% dintre cei chestionaţi cred că Sectorul 3 este cel mai bine administrat, fiind urmat de Sectorul 4 (25%) şi de Sectorul 6 (11%).
19% dintre respondenţi consideră că principala problemă a Capitalei este reprezentată de aglomeraţia în trafic, iar 18% indică sănătatea, 13% - infrastructura rutieră, 11% - educaţia, 7% - locurile de parcare, 6% - curăţenia, 5% - politicul, 5% - spaţiile verzi şi 5% - consumul de droguri.
Sondajul a fost realizat de Avangarde, la comanda Digi24. Datele au fost culese în perioada 20 - 24 martie. Volumul eşantionului este de 1.000 de persoane. Eroarea maximă de eşantionare, la un nivel de încredere de 95%, este de +/- 2,9%.